**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՏՆՏԵՍԱԿԱՆ ՄՐՑԱԿՑՈՒԹՅԱՆ ՊԱՇՏՊԱՆՈՒԹՅԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

***Հոդված 1.*** «Տնտեսական մրցակցության պաշտպանության մասին» 2000 թվականի նոյեմբերի 6-ի ՀՕ-112 օրենքի (այսուհետ նաև՝ Օրենք) 11-րդ հոդվածը լրացնել հետևյալ բովանդակությամբ 1.1-րդ մասով.

«1.1. Հայաստանի Հանրապետությունում արտադրված գյուղատնտեսական արտադրանքի ձեռքբերման հարաբերություններում ձեռքբերող տնտեսավարող սուբյեկտն ունի բանակցային ուժեղ դիրք, եթե վերջինիս հասույթի չափը գյուղատնտեսական արտադրանքի գնման պայմանագրի կնքման պահին կամ դրա նախորդող վերջին ֆինանսական տարում գերազանցել է Հանձնաժողովի որոշմամբ սահմանված հասույթի չափը, իսկ գյուղատնտեսական արտադրանք իրացնող տնտեսավարող սուբյեկտի հասույթի չափը գյուղատնտեսական արտադրանքի գնման պայմանագրի կնքման պահին կամ դրա նախորդող վերջին ֆինանսական տարում չի գերազանցել Հանձնաժողովի որոշմամբ սահմանված հասույթի չափը։ Գյուղատնտեսական արտադրանք իրացնող ֆիզիկական անձանց դեպքում Հանձնաժողովը հասույթի չափը չի դիտարկում։»։

***Հոդված 2.*** Օրենքի12-րդ հոդվածի 3-րդ մասում.

1. 7-րդ կետում «ցանցերում» բառը փոխարինել «օբյեկտներում» բառով.
2. 8-րդ կետի «գ» պարբերությունում «առևտրային ցանցի» բառը փոխարինել «բանակցային ուժեղ դիրք ունեցող տնտեսավարող սուբյեկտի» բառով.
3. 11-րդ կետը շարադրել հետևյալ խմբագրությամբ.

«11) «բանակցային ուժեղ դիրք ունեցող գյուղատնտեսական արտադրանք ձեռքբերող տնտեսավարող սուբյեկտի կողմից հաշվարկային փաստաթղթերով նախատեսված վճարումների չիրականացումը հաշվարկային փաստաթղթերի դուրսգրման պահից 30 օրացույցային օրվա ընթացքում։

1. լրացնել հետևյալ բովանդակությամբ 12-14-րդ կետերով.

«12) «Առևտրի և ծառայությունների մասին» օրենքի 4.4․-րդ գլխով սահմանված մատակարարման պայմանագրի վճարումների իրականացման առավելագույն ժամկետները մատակարարի նկատմամբ խախտելը, որի արդյունքում չվճարված գումարի ընդհանուր չափը 90 օրացույցային օրվա ընթացքում գերազանցում է 20 միլիոն դրամը.

13) «Առևտրի և ծառայությունների մասին» օրենքի 4.4–րդ գլխով նախատեսված առևտրային ցանցերի և մատակարարների միջև արդար առևտրի կանոնների խախտում թույլ տալը, որը հանգեցնում է կամ կարող է հանգեցնել տնտեսական մրցակցության կանխմանը, սահմանափակմանը, արգելմանը կամ անբարեխիղճ մրցակցությանը, ինչպես նաև վնասել սպառողների շահերը.

14)  այլ գործողություն կամ վարքագիծ, որը պարունակում է սույն հոդվածի 2-րդ մասի հատկանիշները:»:

***Հոդված 3.*** Օրենքի 37-րդ հոդվածում.

1. 1-ին մասի 33-րդ կետը շարադրել հետևյալ խմբագրությամբ.

«33) Եվրասիական տնտեսական հանձնաժողովի հիմնավորված միջնորդության հիման վրա իրականցնում է Եվրասիական տնտեսական միության պայմանագրով սահմանված ընթացակարգային առանձին գործողություններ.».

2) 1-ին մասը լրացնել հետևյալ բովանդակությամբ 34-րդ և 35-րդ կետերով.

«34) սահմանում է Հայաստանի Հանրապետությունում գյուղատնտեսական արտադրանքի ձեռքբերման հարաբերություններում բանակցային ուժեղ դիրք ունեցող ձեռքբերողի և իրացնողի հասույթի նվազագույն և առավելագույն չափը.

35) իրականացնում է օրենքով նախատեսված այլ գործողություններ:».

3) 2-րդ մասում «13-31-րդ» բառերից հետո լրացնել «և 34-րդ» բառով։

***Հոդված 4.*** Օրենքի 68-րդ հոդվածը լրացնել հետևյալ բովանդակությամբ 3.1-րդ մասով.

«3.1 Համակենտրոնացման գնահատման համար դիմում ներկայացնողը կամ ներկայացնողներից մեկը դիմումին կից ներկայացնում է նաև «Պետական տուրքի մասին» օրենքով սահմանված կարգով և չափով պետական տուրքը վճարած լինելը հավաստող փաստաթղթի բնօրինակը կամ համապատասխան գանձապետական հաշվին փոխանցումը հավաստող համապատասխան ծածկագիրը՝ տրամադրված վճարահաշվարկային կազմակերպության կողմից։ Էլեկտրոնային եղանակով ներկայացվող դիմումի դեպքում պետական տուրքը վճարվում է պետական վճարումների էլեկտրոնային (www.e-payments.am) համակարգի միջոցով:»։

***Հոդված 5.*** Օրենքի 68-րդ հոդվածը լրացնել հետևյալ բովանդակությամբ 6-րդ մասով.

«6. Համակենտրոնացման վարույթ հարուցելու համար ներկայացված դիմումները սույն օրենքի և Հանձնաժողովի կողմից սահմանված պահանջներին չհամապատասխանելու դեպքում չեն քննարկվում, որի մասին Հանձնաժողովի նախագահի գրությամբ դիմում ներկայացրած անձինք տեղեկացվում են:»:

***Հոդված 6.* Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակման օրվանից երեք ամիս հետո, բացառությամբ սույն օրենքի 1-ին հոդվածի, 2-րդ հոդվածի 3-րդ մասի և 3-րդ հոդվածի 2-րդ և 3-րդ մասերի, որոնք ուժի մեջ են մտնում պաշտոնական հրապարակմանը հաջորդող օրվանից։
2. Հայաստանի Հանրապետությունում գյուղատնտեսական արտադրանքի ձեռքբերման հարաբերություններում բանակցային ուժեղ դիրք ունեցող ձեռքբերողի և իրացնողի հասույթի նվազագույն և առավելագույն չափը սահմանող Հանձնաժողովի որոշումն ընդունվում է սույն օրենքն ուժի մեջ մտնելուց հետո մեկ ամսվա ընթացքում։